Pia Olsen Dyhr (SF), 2010-03-26:
Jeg takker for de mange positive tilkendegivelser fra de forskellige partier.
Egentlig kan jeg generelt fornemme på stemningen, at alle ønsker at gøre noget ved duftproblematikken.
I hvilket omfang kan måske diskuteres, men jeg er ikke i tvivl om, at vi i kemikaliehandlingsplanen nu også vil diskutere problemet med duftpolitikker, og om vi eventuelt skal lave informationskampagner særlig fokuseret på duftpolitikker.
SF havde gerne set, at vi var gået længere, men det er i hvert fald et skridt på vejen.
Vi omgives nemlig af masser af dufte i vores dagligdag.
Udviklingen går i retning af et rent dufthelvede, hvis vi politikere ikke diskuterer, hvordan vi forholder os til det.
Vores forslag går i al sin simpelhed ud på, at daginstitutioner og hospitaler i fremtiden skal udvikle duftpolitikker, ligesom mange offentlige institutioner i dag har en stresspolitik eller en rygepolitik.
Men i modsætning til rygepolitikken mener vi ikke at politikken skal udvikles af os herinde på Christiansborg, men derimod af dem, der benytter sig af hospitalet, patienterne og personalet, og i daginstitutionerne af pædagoger og forældre.
For det, man skal kigge på, er rengøringsmidlerne, vaskepulveret og parfumen, både hos forældre og så sandelig også hos personalet, hvorvidt man er interesseret i, at det fortsat skal være der.
Det er det, fordi antallet af allergikere hertillands er stigende.
1 million danskere har allergi i dag, og det stiger.
Vi kan ikke klart konstatere en sammenhæng mellem forekomsten af parfume og allergi, hvilket ministeren også var inde på, men noget tyder på, at der er en sammenhæng, og det bør vække til eftertanke, for vi har ikke brug for duftene.
De er helt unødvendige.
Derfor ser vi også gerne, at der kommer mere forskning på området, og vi vil også gøre opmærksom på, næste gang vi skal forhandle kemikaliehandlingsplanen, at det er et af de områder, der skal prioriteres og opprioriteres.
45 pct. af alle danskere føler sig generet af dufte.
27 pct. af alle danskere er så generet af dufte, at de udvikler symptomer, såsom løbende næse eller hovedpine.
17.000 danskere er så alvorligt generet, at de ikke kan leve et helt almindeligt liv, og det er 17.000 for mange.
Dufte, som egentlig bare skulle være et krydderi, er blevet til et stort problem.
Vi ved stadig væk alt for lidt om duftproblemet, og vi har brug for mere viden, men indtil den viden er fundet, foreslår vi i SF altså en lidt mere bevidst brug af dufte, end vi ser i dag.
For vi står derudover også over for en kæmpe udfordring med duftbranding, som er på vej ind på det danske marked.
Det er udbredt i USA; her findes hoteller, hvor der bl.a. parfumeres med eukalyptus eller vanille for at sende et bestemt signal.
Der findes et tøjmærke, som parfumerer hele linjen for at brande tøjet i en bestemt retning.
Det er et mærke, der er på vej til bl.a. Danmark, så det er ikke kun et problem, der findes i USA.
I supermarkeder bliver der spredt dufte rundtomkring for at øge købelysten, alt fra brødduft i brødafdelingen, vanille i slikafdelingen og jordbær i frugtafdelingen, så det findes også i Danmark.
Tøjbutikkerne gør det, og Always reklamerer decideret for det på deres hjemmeside: Den friskeste Always fås nu med let duft.
Færch Plast er også begyndt at udvikle emballage med duft, og det vil sige, at vi i fremtiden vil se kaffe pakket ind, men alligevel med kaffeduft, eller brød pakket ind, hvor plasten vil dufte af brød.
Alt det her sker for at stimulere vores købelyst.
Vi ser det gerne udbredt, og vi er også villige til at diskutere det, for vi synes ikke, det er nemt.
Vi har brugt mere end et år på det her forslag, så det er ikke et nemt område at regulere.
For hvem har lyst til at regulere og beslutte, at alle skal dufte grimt?